Врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 109 став 13 од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Д.Л., поднесена против Решението на Општина Гази Баба, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на \_\_\_\_\_\_\_\_2022 година, го донесе следното

 **Р Е Ш Е Н И Е**

1. Жалбата изјавена од Д. Л., поднесена против Решението на Општина Гази Баба, заведена во Агенцијата под бр. 08-785 од 03.01.2022 година, по предметот Барање за пристап до информации од јавен карактер **СЕ УВАЖУВА.**
2. **Решението** на Имателот на информации **СЕ ПОНИШТУВА**.

**3. СЕ ЗАДОЛЖУВА** Имателот на информации да му ја достави бараната информација на Барателот на начин и во форма наведени во Барањето.

**4.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

 **О Б Р А З Л О Ж Е Н И Е**

Како што се наведува во Жалбата бр.08-785 од 03.12.2021 година, Д. Л., на 03.12.2021 година поднелa Барање за пристап до информации од јавен карактер до Општина Гази Баба, со кое побаралa по електронски пат односно е-маил да и се достави бараната форма посочена во барањето од следната информација:

 „ Следнава документација во периодот од 2014 до 2021:

 - Оглас за оттуѓување градежно неизградено земјиште?

 -Записник од Комисија која одлучува за оттуѓување на градежно неизградено земјиште?

 -Договор за оттуѓување на градежно неизградено земјиште“.

Имателот на информации, постапувајќи по ова Барање, на 26.11.2021 година до Барателот на информации доставил Известување бр.12-4405/2, во чиј прилог е доставен допис насловен „Доставување на информација“. Во наведениот прилог е одговорено дека „Објавите за отуѓување на градежно неизградено земјиште сопственост на Република Македонија...се достапни на веб страната на Општина Гази Баба...Во однос на Записникот од комисијата која одлучува за отуѓување...и Договорите за отуѓување...согласно член 6 од Законот за слободен пристап до информации од јавен карактер...барањето СЕ ОДБИВА“.

Незадоволен од наведениот Одговор, Барателот на информации поднесе Жалба до Агенцијата, заведена во архивата на Агенцијата под бр.08-785 на 03.12.2021 година. Во Жалбата е наведена дека: „ За првиот дел од Барањето кое се однесува на добивање информации за сите огласи за оттуѓување градежно неизградено земјиште во периодот од 2014-2021-та година, општината ме упатува да барам одговори на нивната интернет страница...сметам дека општината треба огласите кои ги има да ги достави во бараната форма посочена во барањето...Вториот дел од Барањето, се однесува на документацијата, односно записник од комисии кои одлучувале за оттуѓување на градежно неизградено земјиште. Притоа, членовите на комисиите се вработени во општините и одлучуваат за прашања од јавен интерес , па така нивните податоци како име и презиме не можат да се сметаат ниту како класифицирани податоци, ниту пак со давањето на тие информации општината би направила повреда за заштитата на личните податоци...За разлика од општина Гази Баба која одби да ги достави побараните информации, вакво барање со иста содржина е доставено до 15 општини од кадешто добивам позитивно мислење и одговор“.

Агенцијата со електронски допис бр.08-785 од 06.12.2021 година ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на барањето од Агенцијата.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер ја разгледа Жалбата изјавена од Барателот на информацијата и расположливите предметни списи, поради што, Агенцијата на 17.12.2021 година донесе Решение со кое Жалбата **ЈА УВАЖИ, и предметот го врати на повторно постапување пред првостепениот орган,** со укажувања како да постапи по Барањето.

Барателот на информации на 03.01.2022 година до Агенцијата достави Втора жалба, заведена под бр.08-785, во која е наведено дека „На 27.12.2021 Општина Гази Баба испрати одговор во форма на Решение, но освен формата на одговорот содржината е иста и повторно не ми ги достави бараните информации. Со оваа постапка Општина Гази Баба не постапи во целост по Решението од Агенцијата...“. Во прилог го достави Решението на Имателот на информации во кое е наведено дека: „..Барањето за слободен пристап до информации од јавен карактер...делумно се одбива......Објавите за отуѓување на градежно неизградено земјиште сопственост на Република Македонија се транспаренти ....и истите се достапни на веб страната на Општина Гази Баба ...Во однос на Записникот од комисијата ...согласно член 6 од Законот за слободен пристап до информации од јавен карактер ...се одбива.“

Агенцијата, преку е-маил заведен под бр.08-785 од 03.01.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја уважи, Решението на Имателот на информации го поништи и го задолжи** Имателот на информации на барателот да му ги достави бараните информации на начин и во форма наведена во Барањето, во рок од 15 дена од денот на доставување на Решението, поради следното:

По разгледувањето на Жалбата и списите во врска со предметот, Агенцијата констатира дека Имателот на информации и при спроведувањето на Решението на Агенцијата, не постапил согласно одредбите од Законот за слободен пристап до информации од јавен карактер, погрешно постапил.

Во конкретниот случај, Имателот на информации постапувајќи по Решението на Агенцијата за заштита на правото на слободен пристап до информации од јавен карактер донел Решение за делумно одбивање на Барањето, без правен основ за делумно одбивање и без спроведување на тестот на штетност, за кое со претходното Решение на Агенцијата му било укажено дека е задолжителна постапка при одбивањето.

Оспореното Решение на Имателот на информации не е донесено согласно членот 88 од Законот за општата управна постапка, во кој се утврдени задолжителните елементи на писмениот управен акт и нивната структура, односно дека еден управен акт треба да содржи: вовед, диспозитив, образложение, правна поука, потпис од овластеното службено лице и печат, што во случајот Решението недостасуваат диспозитивот, правната поука и датум и број кога е донесено.

Што се однесува до наводите на образложението на Решението со кое за точката 1 од Барањето Имателот на информации го упатува барателот да ја добие бараната информација на веб страницата на Општината, истиот е должен да ја достави на начин и форма во која ја бара Барателот на информации со неговото Барање за пристап до информации од јавен карактер, согласно членот 21 став 2 од Законот за слободен пристап до информации од јавен карактер.

Што се однесува до наводите на истото Решение, каде наведува дека точката 2 и 3 од Барањето се одбиваат согласно членот 6 од Законот за слободен пристап до информации од јавен карактер, Агенцијата утврди дека Имателот на информации може да одбие пристап до бараната информација кога за тоа има основ за одбивање, односно кога станува збор за исклучок од Законот, каде таксативно се наброени во членот 6 став 1 од Законот за слободен пристап до информации од јавен карактер. Во конкретниот случај, бараната информации не може да биде исклучок од Законот за слободен пристап до информации од јавен карактер, бидејќи записниците и договорите кои се склучени помеѓу имателот на информации и трето лице, треба да бидат јавни и достапни за граѓаните, поради што Имателот на информации е должен да ги достави бараните информации на начин и форма наведени во Барањето, а исто така должен е да ги објавува на својата веб страница како обврска која произлегува од членот 10 став 1 од Законот за слободен пристап до информации од јавен карактер.

Согласно член 10 став 1 од Законот за слободен пристап до информации од јавен карактер, Имателот на информации должен е да ја информира јавноста преку својата интернет страница со објавување на: податоците од неговите надлежности кои ги извршува....прописи што во рамките на својата надлежност ги донесува имателот на информации...

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_\_\_\_\_\_\_ 2022 година, под бр.08-785.

 **Директор,**

 **Пламенка Бојчева**